SELETUSKIRI

1. ETTEPANEKU TAUST

Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta[1] on sätestatud kolmeastmeline menetlus, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.

28. jaanuaril 2014 taotles nõukogu eelnimetatud nõukogu otsuse artikli 6 lõike 1 alusel, et hinnataks, milline on uute psühhoaktiivsete ainete 25I-NBOMe, AH-7921, MDPV ja metoksetamiini kasutamisest, tootmisest ja nendega kauplemisest tulenev oht ja organiseeritud kuritegevuse osa selles ning nende ainete suhtes rakendatud kontrollimeetmete võimalik mõju.

25I-NBOMe, AH-7921, MDPV ja metoksetamiiniga seotud ohte hindas nõukogu otsuse artikli 6 lõigete 2, 3 ja 4 alusel Euroopa Narkootikumide ja Narkomaania Seirekeskuse (EMCDDA) teaduskomitee. Kõnealuse teaduskomitee eesistuja esitas riskihindamisaruande komisjonile ja nõukogule 23. aprillil 2014.

Riskianalüüsi peamised tulemused on järgmised:

· 25I-NBOMe on 2C-I derivaat; 2C-I on fenetüülamiinist sünteesitud derivaat, millel on stimuleerivad ja hallutsinatsioone tekitavad omadused ning mille kohta koostati riskihinnang ja kehtestati kontrollimeetmed 2003. aastal. Aine on saadaval ELi uimastiturul juba vähemalt 2012. aasta maist ja seda on avastatud 23 liikmesriigis ja Norras. Kolmes liikmesriigis seostatakse 25I-NBOMi nelja surmajuhtumiga. Tõsiseid mürgistusi selle ainega seoses on kindlaks tehtud neljas liikmesriigis, kes on teatanud 32st mürgistusest, mis ei lõppenud surmaga. Konfiskeeritud kogustest ja kogutud proovidest saadud andmed näitavad, et ainet 25I-NBOMe müüakse ebaseaduslikul turul LSD-na.

· AH-7921 on ebatüüpilise struktuuriga sünteetiline valuvaigistava toimega opioid; see on olnud Euroopa Liidus saadaval vähemalt 2012. aasta juulist ning seda on avastatud kaheksas liikmesriigis ja Norras. AH-7921 seostatakse vahemikus 2012. aasta detsembrist kuni 2013. aasta septembrini 15 surmajuhtumiga kolmes liikmesriigis. Tõsisest mürgistusest on teatanud üks liikmesriik, kus on aset leidnud kuus mürgistusjuhtumit, mis ei lõppenud surmaga. AH-7921 müüvad jaemüüjad internetis 2011. aastast ja seda reklaamitakse kui teadusuuringutes kasutatavat kemikaali või kui nn legaalset opioidi.

· MDPV on asendatud tuumaga katinooni sünteetiline derivaat, mis on keemiliselt suguluses pürovalerooniga, ning mõlemaid kontrollitakse vastavalt ÜRO 1971. aasta psühhotroopsete ainete konventsioonile. Kaheksas liikmesriigis ja Norras on ajavahemikus 2009. aasta septembrist 2013. aasta augustini kokku registreeritud 108 surmajuhtumit, kus on lahkamisel võetud bioproovidest leitud MDPVd või on tehtud kindlaks, et surma põhjustajaks on olnud ka MDPV. Kaheksa liikmesriiki on teatanud 525st mürgistusjuhtumist, mis küll ei lõppenud surmaga. MDPV on olnud ELi uimastiturul 2008. aasta novembrist. 27 liikmesriigis, Norras ja Türgis on konfiskeeritud mitmekiloseid MDPV koguseid. Seda uimastit müüakse peamiselt omaette ainena ning seda on laialdaselt saadaval tarnijatelt ja jaemüüjatelt internetist, uimastitarvetepoodidest ja tänavakaubitsejailt.

· Metoksetamiin on arüültsükloheksüülamiin ning keemiliselt sarnaneb see aine ketamiinile ja fentsüklidiinile (PCP). Metoksetamiinil on nagu ketamiinil ja PCPl dissotsiatiivseid omadusi. Kuus liikmesriiki on teatanud ligi 20 surmajuhtumist, kus on lahkamisel võetud proovidest leitud kõnealust ainet. Metoksetamiini on kas eraldi või koos teiste ainetega leitud 20 mürgistusjuhul, mis ei lõppenud surmaga, nagu on teatatud viiest liikmesriigist. Alates 2010. aasta novembrist on kakskümmend kolm liikmesriiki, Türgi ja Norra teatanud, et on avastanud metoksetamiini.. Kättesaadava teabe kohaselt müüakse ja kasutatakse metoksetamiini omaette ainena, kuid internetis, uimastitarvete poodides ja tänaval müüakse seda ka ketamiini asendajana.

Vastavalt nõukogu otsuse 2005/387/JSK artikli 8 lõikele 1 esitab komisjon kuue nädala jooksul riskihindamisaruande saamise kuupäevast nõukogule kas algatuse uute psühhoaktiivsete ainete suhtes kontrollimeetmete kehtestamiseks liidus või aruande, milles selgitab, miks ta ei pea seda vajalikuks.

Kuigi teaduslikke tõendeid 25I-NBOMe, AH-7921, MDPV ja metoksetamiini tarbimisega seotud üldiste ohtude ja kasutusviiside kohta on praegu veel vähe, on komisjoni arvates põhjust kehtestada nende ainete üle kontroll kogu Euroopa Liidus. Nagu selgub riskihindamisaruandest, seisneb peamine põhjus selles, et 25I-NBOMe, AH-7921, MDPV ja metoksetamiini äge mürgisus võib tekitada inimesele tõsiseid tervisehäireid. Selliste ainete tarbimisega seotud riski suurendab see, et mõned inimesed tarbivad neid enesele teadmata teiste ergutitega koos või nende asemel.

2. ETTEPANEKU EESMÄRK

Käesoleva nõukogu otsuse ettepaneku eesmärk on kutsuda liikmesriike üles kehtestama 25I-NBOMe, AH-7921, MDPV ja metoksetamiini suhtes liikmesriikide õigusaktide kohaselt ette nähtud kontrollimeetmed ja kriminaalkaristused, et täita ÜRO 1971. aasta psühhotroopsete ainete konventsioonist tulenevaid kohustusi.

2014/0183 (NLE)

Ettepanek:

NÕUKOGU OTSUS

4-jodo-2,5-dimetoksü-N-(2-metoksübensüül)fenetüülamiini (25I-NBOMe), 3,4-dikloro-N-[1-(dimetüülamino)tsükloheksüül]metüül]bensamiidi (AH-7921), 3,4-metüleendioksüpürovalerooni (MDPV) ja 2-(3-metoksüfenüül)-2-(etüülamino)tsükloheksanooni (metoksetamiini) suhtes kontrollimeetmete kehtestamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,[2] eriti selle artikli 8 lõiget 3,

võttes arvesse Euroopa Komisjoni algatust

ning arvestades järgmist:

(1) Euroopa Narkootikumide ja Narkomaania Seirekeskuse laiendatud teaduskomitee koostas eriistungil otsuse 2005/387/JSK artikli 6 kohaselt riskihindamisaruanded uute psühhoaktiivsete ainete 25I-NBOMe, AH-7921, MDPV ja metoksetamiini kohta ja esitas need seejärel 23. aprillil 2014 komisjonile ja nõukogule.

(2) Ühinenud Rahvaste Organisatsioon ei ole aineid 25I-NBOMe, AH-7921, MDPV ja metoksetamiin hinnanud, kuid 2014. aasta juunis hindab neid Maailma Terviseorganisatsiooni uimastisõltuvuse eksperdikomisjon.

(3) Ainetel 25I-NBOMe, AH-7921, MDPV ja metoksetamiin ei ole tõendatud ega tunnustatud meditsiinilist kasutust (inimtervishoius ega veterinaarias). Pärast nende ainete ilmumist uimastiturule on neid kasutatud analüüsi võrdlusainetena ja nende keemilisi, farmakoloogilisi ja toksilisi omadusi on uuritud teadusuuringute raames ning aine 25I-NBOMe puhul ka neurokeemia valdkonnas, kuid miski ei viita sellele, et neid kasutataks muudel eesmärkidel.

(4) 25I-NBOMe on 2C-I, klassikalise serotonergilise hallutsinogeeni tugevatoimeline sünteetiline derivaat, mille kohta koostatakse liidu tasandil 2003. aastast riskihindamisi ja mille suhtes on kehtestatud kontrollimeetmed ning kriminaalkaristused.

(5) 25I-NBOMe täpseid nähte on raske nimetada, sest ei ole avaldatud töid, milles oleks uuritud selle aine ägedat ja kroonilist mürgisust, selle psühholoogilist toimet, mõju käitumisele ja sõltuvuse tekkimise ohtu, ning andmeid ja teavet on vähe. Seda ainet tarbinud inimeste kliiniliste vaatlustega on selgunud, et see aine tekitab hallutsinatsioone ning võib põhjustada tugevat ärritust, segasust, tugevaid kuulmis- ja nägemishäireid, agressiivsust, vägivaldseid õnnetusi ja enesevigastamist.

(6) Kolmes liikmesriigis on registreeritud 25I-NBOMe põhjustatud neli surmajuhtumit. Tõsiseid mürgistusi selle ainega seoses on kindlaks tehtud neljas liikmesriigis, kes on teatanud 32st mürgistusest, mis ei lõppenud surmaga. Kui see uus psühhoaktiivne aine muutuks laiemalt kättesaadavaks ja seda kasutataks rohkem, oleks sellel rasked tagajärjed üksikisikute tervisele ja rahvatervisele. 25I-NBOMe põhjustatud sotsiaalsete ohtude kohta ei ole teavet.

(7) 22 liikmesriiki ja Norra on teatanud EMCDDAle ja Europolile, et nad on leidnud ainet 25I-NBOMe. 25I-NBOMe kasutamise kohta ei ole andmeid, kuid vähesest olemasolevast teabest võib järeldada, et seda võidakse kasutada mitmesugustes kohtades, nagu kodus, baarides, ööklubides ja muusikapidustustel.

(8) Ainet 25I-NBOMe turundatakse ja müüakse avalikult internetis kui teadus- ja uurimistöös kasutatavat kemikaali ning konfiskeeritud kogustest, kogutud proovidest ning kasutajate ja jaemüüjate veebilehtedest ilmneb, et seda müüakse nii omaette ainena kui ka LSD asendajana. EMCDDA on teinud kindlaks üle 15 jaemüüja, kes seda ainet internetis müüvad ning kes võivad asuda nii Euroopa Liidus kui ka Hiinas.

(9) Riskihindamisaruandes tõdetakse, et 25I-NBOMe kohta on vähe teaduslikke andmeid, ning rõhutatakse, et on vaja teadusuuringuid, et teha kindlaks sellest ainest tulenevat ohtu tervisele ja ühiskonnale. Kuid kättesaadavad andmed ja teave on piisav alus, et kehtestada Euroopa Liidus 25I-NBOMe suhtes kontrollimeetmed. Kuna aine põhjustab tervisehäireid, nagu seda on dokumenteeritud mitme teatatud surmajuhtumi puhul, ja kuna kasutajad võivad seda tarbida teadmatult ning kuna sellel ainel ei ole meditsiinilist väärtust ega kasutust, tuleks 25I-NBOMe suhtes kehtestada kogu liidus kontrollimeetmed.

(10) Kuna kuus liikmesriiki on oma õigusaktides kehtestanud 25I-NBOMe üle kontrolli 1971. aasta Ühinenud Rahvaste Organisatsiooni psühhotroopsete ainete konventsiooni alusel ja seitse liikmesriiki on kehtestanud vastava kontrolli muude seadusandlike meetmetega, aitaks selle aine kontrollimeetmete kehtestamine kogu Euroopa Liidus vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võiks põhjustada.

(11) AH-7921 on ebatüüpilise struktuuriga sünteetiline valuvaigistava toimega opioid, mille kohta interneti kaudu toimivad tarnijad, kasutajate veebilehed ja meedia kasutavad nimetust doksülaam. Seda nimetust võib kergesti segi ajada doksüülamiiniga, mis on rahustava ja hüpnootilise toimega ravim, mis võib viia tahtmatu üleannustamiseni.

(12) AH-7921 täpseid nähte on raske nimetada, sest ei ole avaldatud töid, milles oleks uuritud selle aine ägedat ja kroonilist mürgisust, selle psühholoogilist toimet, mõju käitumisele ja sõltuvuse tekkimise ohtu, ning andmeid ja teavet on vähe. Kasutajatelt saadud andmete põhjal ilmneb, et AH-7921 meenutab toimelt klassikalisi opioide, tekitades kerget heaolutunnet, sügelust ja lõdvestust; kõrvalnähuna tekitab see tüüpiliselt iiveldust. Lisaks AH-7921 katsetamisele ja selle mõnuainena kasutamisele on mõned kasutajad teatanud, et kasutavad seda valu leevendamiseks või teiste opioidide kasutamise lõpetamisest tingitud võõrutusnähtude raviks. See võib viidata sellele, et ainet AH-7921 võidakse hakata kasutama süstivate opioidide kasutajate seas.

(13) AH-7921 kasutamise kohta ei ole andmeid, kuid olemasolevast teabest võib järeldada, et seda ei kasutata laialdaselt ning et seda kasutatakse kodus.

(14) 2012. aasta detsembrist 2013. aasta septembrini on liikmesriikides registreeritud 15 surmajuhtumit, mille puhul on lahkamisel võetud proovidest leitud kas ainet AH-7921 eraldi või koos muude ainetega. Kuigi kõikide surmajuhtumite puhul ei ole võimalik kindlalt määrata, kui suur osa nendes oli AH-7921-l, on teatavatel juhtudel seda ainet selgelt nimetatud kui võimalikku surma põhjust. Üks liikmesriik on teatanud kuuest AH-7921 mürgistusest, mis ei lõppenud surmaga. Kui see uus psühhoaktiivne aine muutuks laiemalt kättesaadavaks ja seda kasutataks rohkem, oleks sellel rasked tagajärjed üksikisikute ja rahvatervisele. AH-7921 põhjustatud sotsiaalsete ohtude kohta teavet ei ole.

(15) Riskihindamisaruandes tõdetakse, et AH-7921 kohta on vähe teaduslikke andmeid ning rõhutatakse, et on vaja teadusuuringuid, et teha kindlaks sellest ainest tulenevat ohtu tervisele ja ühiskonnale. Kuid kättesaadavad andmed ja teave on piisav alus, et kehtestada Euroopa Liidus AH-7921 suhtes kontrollimeetmed. Kuna see aine on tervisele ohtlik, nagu seda on dokumenteeritud mitme teatatud surmajuhtumi puhul, ning kuna kasutajad võivad seda teadmatult tarbida ning kuna sellel ainel ei ole meditsiinilist väärtust ega kasutust, tuleks AH-7921 suhtes kehtestada kogu liidus kontrollimeetmed.

(16) Kuna üks liikmesriik on oma õigusaktides kehtestanud AH-7921 üle kontrolli 1971. aasta Ühinenud Rahvaste Organisatsiooni psühhotroopsete ainete konventsiooni alusel ja viis liikmesriiki on kehtestanud vastava kontrolli muude seadusandlike meetmetega, aitaks selle aine kontrollimeetmete kehtestamine kogu Euroopa Liidus vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võiks põhjustada.

(17) MDPV on katinooni tuum-asendatud sünteetiline derivaat, mis on keemiliselt suguluses pürovalerooniga, ning mõlemaid kontrollitakse vastavalt ÜRO 1971. aasta psühhotroopsete ainete konventsioonile.

(18) Teavet MDPV kroonilise ja ägeda toksilisuse kohta, selle aine psühholoogilise ja käitumuslikku mõju ja selle potentsiaali kohta sõltuvuse tekitajana ei koguta ühtselt kogu Euroopa Liidus. Avaldatud uuringute andmed, mida kinnitavad kliinilised juhud, näitavad, et MDPV psühhofarmakoloogiline profiil on sarnane, kuid kokaiini- ja metamfetamiini toimest tugevam ja kauem kestev. Lisaks sellele on ilmnenud, et MDPV motoorikat, tahhükardiat ja kõrget vererõhku aktiveeriv toime on kümme korda tugevam.

(19) Kasutajate veebisaitidel on osutatud, et selle äge mürgisus võib põhjustada inimestel muude ergutite toimega sarnast kahjulikku toimet, sealhulgas paranoilist psühhoosi, tahhükardiat, kõrget vererõhku, diaforeesi, hingamisraskust, tugevat ärritust, kuulmis- ja nägemishallutsinatsioone, suurt ärevust, hüpertermiat, vägivallasööste ning mitme organi väärtalitlust.

(20) Kaheksas liikmesriigis ja Norras on ajavahemikus 2009. aasta septembrist 2013. aasta augustini kokku registreeritud 108 surmajuhtumit, kus on lahkamisel võetud proovidest leitud MDPVd või on tehtud kindlaks, et surma põhjustajaks on olnud ka MDPV. Kaheksas liikmesriigis on teatatud 525st surma mitte põhjustanud MDPV mürgistusjuhtumist. Kui see uus psühhoaktiivne aine muutuks laiemalt kättesaadavaks ja seda kasutataks rohkem, oleks sellel rasked tagajärjed üksikisikute ja rahvatervisele.

(21) Alates 2009. aastast on neli liikmesriiki teatanud, et on leidnud MDPVd bioproovidest, mis on võetud pärast liiklusõnnetusi, millest osad on lõppenud surmaga. Samuti on seda ainet leitud juhul, kui sõidukit on juhitud uimastijoobes.

(22) MDPV on olnud ELi uimastiturul 2008. aasta novembrist ning 27 liikmesriigis, Norras ja Türgis on seda konfiskeeritud mitmekilostes kogustes. MDPVd müüakse omaette ainena, aga seda on leitud ka segatuna muude ainetega. Seda on laialdaselt saada interneti tarnijatelt ja jaemüüjatelt, uimastitarvete poodidest ning tänavakaubitsejailt. On mõningaid märke, mis viitavad teatud organisatsioonilise struktuuri olemasolule, mis tegeleb selle aine tablettide valmistamisega ning turustamisega liidus.

(23) Riskihindamisaruanne näitab, et on vaja teha täiendavaid uuringuid, et teha kindlaks MDPV põhjustatud tervise- ja sotsiaalsed riskid. Kuid kättesaadavad andmed ja teave on piisav alus, et kehtestada Euroopa Liidus MDPV suhtes kontrollimeetmed. Kuna see aine on tervisele ohtlik, nagu seda on dokumenteeritud mitme teatatud surmajuhtumi puhul, ning kuna kasutajad võivad seda teadmatult tarbida ning kuna sellel ainel ei ole meditsiinilist väärtust ega kasutust, tuleks MDPV suhtes kehtestada kogu liidus kontrollimeetmed.

(24) Kuna 21 liikmesriiki on oma õigusaktides kehtestanud MDPV üle kontrolli 1971. aasta Ühinenud Rahvaste Organisatsiooni psühhotroopsete ainete konventsiooni alusel ja neli liikmesriiki on kehtestanud vastava kontrolli muude seadusandlike meetmetega, aitaks selle aine kontrollimeetmete kehtestamine kogu Euroopa Liidus vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võiks põhjustada.

(25) Metoksetamiin on arüültsükloheksüülamiin, mis keemiliselt sarnaneb ketamiinile ja rahvusvaheliselt kontrollitavale ainele fentsüklidiinile (PCP). Metoksetamiinil on nagu ketamiinil ja PCP-l dissotsiatiivseid omadusi.

(26) Metoksetamiini kroonilise ja ägeda mürgisuse uuringuid ei ole tehtud, ka puuduvad selle aine psühholoogilise ja käitumusliku toime ja sõltuvuse tekkimise uuringud. Selle aine kasutajate veebisaitidel on osutatud, et selle aine kõrvalmõjud sarnanevad ketamiini joobega. Võib esineda iiveldust, tugevat oksendamist, hingamisraskusi, krampe, ruumitaju kadumist, ärevust, katatooniat, agressiivsust, hallutsinatsioone, paranoiat ja psühhoose. Lisaks sellele võib äge metoksetamiini mürgistus põhjustada ergutavat toimet (ärritust, tahhükardiat ja kõrget vererõhku) ja mõjutada aju, mida eeldatavasti ei esine ägeda ketamiini joobe korral.

(27) Kuus liikmesriiki on teatanud ligi 20 surmajuhtumist, mille korral on lahkamisel võetud proovidest leitud seda ainet. Metoksetamiini on kas eraldi või koos teiste ainetega leitud 20 mürgistusjuhul, mis ei lõppenud surmaga, nagu on teatanud viis liikmesriiki. Kui see uus psühhoaktiivne aine muutuks laiemalt kättesaadavaks ja seda kasutataks rohkem, oleks sellel rasked tagajärjed üksikisikute ja rahvatervisele.

(28) Alates novembrist 2010 on kakskümmend kolm liikmesriiki, Türgi ja Norra teatanud, et on avastanud metoksetamiini. Teave osutab sellele, et seda müüakse internetis, uimastitarvete poodides ja tänaval nii omaette ainena kui ka ketamiini nn seadusliku asendajana.

(29) Euroopa Liidus on seda ainet pulbrina konfiskeeritud mitmekilostes kogustes, kuid ei ole teavet organiseeritud kuritegevuse seotusest sellega. Metoksetamiini tootmiseks ei ole vaja keerukaid seadmeid.

(30) Andmed selle aine leviku kohta pärinevad kahes liikmesriigis tehtud mitteesinduslikust uuringust. Need näitavad, et metoksetamiini levimus on väiksem kui ketamiinil. Olemasolev teave viitab sellele, et ainet võidakse tarbida mitmesugustes kohtades, sealhulgas kodus, baarides, ööklubides, muusikapidustustel.

(31) Riskihindamisaruanne näitab, et on vaja teha täiendavaid uuringuid, et teha kindlaks metoksetamiinist põhjustatud tervise- ja sotsiaalsed riskid. Kuid kättesaadavad andmed ja teave on piisav alus, et kehtestada Euroopa Liidus metoksetamiini suhtes kontrollimeetmed. Kuna see aine on tervisele ohtlik, nagu seda on dokumenteeritud mitme teatatud surmajuhtumi puhul, ning kuna kasutajad võivad seda teadmatult tarbida ning kuna sellel ainel ei ole meditsiinilist väärtust ega kasutust, tuleks metoksetamiini suhtes kehtestada kogu liidus kontrollimeetmed.

(32) Kuna üheksa liikmesriiki on oma õigusaktides kehtestanud MDPV üle kontrolli 1971. aasta Ühinenud Rahvaste Organisatsiooni psühhotroopsete ainete konventsiooni alusel ja üheksa liikmesriiki on kehtestanud vastava kontrolli muude seadusandlike meetmetega, aitaks selle aine kontrollimeetmete kehtestamine kogu Euroopa Liidus vältida takistuste tekkimist piiriüleses õiguskaitses ja õigusalases koostöös ning see aitaks kaitsta ohtude eest, mida selle aine kättesaadavus võiks põhjustada,

ON VASTU VÕTNUD KÄESOLEVA OTSUSE:

Artikkel 1

Euroopa Liidus kehtestatakse kontrollimeetmed järgmiste uute psühhoaktiivsete ainete suhtes:

(a) 4-jodo- 2,5-dimetoksü-N- (2-metoksübensüül)-fenetüülamiin (25i-NBOMe);

(b) 3,4-dikloro-N-[[1-dimetüülamino)tsükloheksüül]metüül]bensamiid (AH-7921);

(c) 3,4-metüleendioksüpürovaleroon (MDPV);

(d) 2-(3-metoksüfenüül)-2-(etüülamino)tsükloheksanoon (metoksetamiin).

Artikkel 2

Liikmesriigid võtavad vastavalt oma siseriiklikule õigusele [one year from the date this Decision is published] vajalikud meetmed, et kehtestada artiklis 1 osutatud uute psühhoaktiivsete ainete suhtes kontrollimeetmed ja kriminaalkaristused, mis on ette nähtud liikmesriikide õigusega ja on kooskõlas kohustustega, mis tulenevad ÜRO 1971. aasta psühhotroopsete ainete konventsioonist.

Artikkel 3

Käesolev otsus jõustub kahekümnendal päeval pärast selle avaldamist Euroopa Liidu Teatajas.

Brüssel,

Nõukogu nimel

eesistuja

[1] ELT L 127, 20.5.2005, lk 32.

[2] ELT L 127, 20.5.2005, lk 32.